b"\n_START_ARTICLE_\nEdith Piaf\n_START_SECTION_\n\xc5\xbdivljenje\n_START_PARAGRAPH_\nNjen o\xc4\x8de je bil Louis-Alphonse, mama pa Italijanka Annetta Giovanna Maillard. Vzgojila jo je babica, o\xc4\x8detova mama, ki je vodila javno hi\xc5\xa1o v Normandiji, saj jo je mama zapustila. Zaradi vnetja ro\xc5\xbeenice je mala Edith skoraj oslepela, vendar je \xc4\x8dude\xc5\xbeno ozdravela potem, ko so babi\xc4\x8dine prijateljice skupaj z njo romale na grob sv. Terezije v Lisieux . Zatem je nekaj \xc4\x8dasa \xc5\xbeivela z o\xc4\x8detom, ki je rad popival, zapustila pa ga je pri \xc5\xa1estnajstih, da bi postala uli\xc4\x8dna pevka v Parizu._NEWLINE_Leta 1935 jo je odkril lastnik no\xc4\x8dnega lokala Louis Lepl\xc3\xa9e, \xc4\x8digar klub je obiskoval tako vi\xc5\xa1ji kot ni\xc5\xbeji razred. Prepri\xc4\x8dal jo je naj zapoje in je dal vzdevek, ki bi ga imela za vse \xc5\xbeivljenje \xc2\xbbLa M\xc3\xb4me Piaf\xc2\xab\xc2\xa0\xe2\x80\x93 Mali Vrab\xc4\x8dek. Istega leta je Edith tudi izdala svojo prvo plo\xc5\xa1\xc4\x8do. Kmalu zatem je bil Lepl\xc3\xa9e umorjen, Edith pa je bila obto\xc5\xbeena sokrivde, a so jo oprostili._NEWLINE_Leta 1940 ji je Jean Cocteau napisal uspe\xc5\xa1nico Le Bel Indiff\xc3\xa9rent in kmalu je spoznala znane osebnosti, kot sta igralec Maurice Chevalier in pesnik Jacquet Borgeat. Sama je napisala besedilo za ve\xc4\x8dino pesmi in sodelovala s skladatelji pri melodiji._NEWLINE_Njena pesem La vie en rose je bila napisana med nem\xc5\xa1ko okupacijo Pariza v drugi svetovni vojni. Med vojno je bila njena kariera zelo uspe\xc5\xa1na in povpra\xc5\xa1evanje zelo veliko. S petjem za Nemce na visokih polo\xc5\xbeajih si je prislu\xc5\xbeila pravico, da se je slikala s francoskimi vojnimi ujetniki za navidezno pove\xc4\x8danje morale. Ko so ujetniki dobili slike so jih lahko uporabili kot na\xc4\x8drte za pobeg. Edith je med vojno zelo pomagala Francoskemu odporu in je tako re\xc5\xa1ila mnogo \xc5\xbeivljenj._NEWLINE_Po koncu vojne je imela turneje po Evropi, ZDA, in Ju\xc5\xbeni Ameriki ter tako postala mednarodno priznana osebnost._NEWLINE_Velika ljubezen njenega \xc5\xbeivljenja je bil Marcel Cerdan, a je umrl v letalski nesre\xc4\x8di leta 1949, ko ga je Edith, da bi se \xc4\x8dim prej spet videla, poslala na letalo, \xc4\x8deprav ni maral letenja. Poro\xc4\x8dila se je dvakrat. Njen prvi mo\xc5\xbe je bil Jacques Pills, poro\xc4\x8dila sta se leta 1952, lo\xc4\x8dila pa 1956, drugi mo\xc5\xbe pa je bil Theophanis Lamboukas, tudi znan kot Th\xc3\xa9o Sarapo, bil je kar dvajset let mlaj\xc5\xa1i od nje, poro\xc4\x8dila pa sta se leta 1962._NEWLINE_Edith je imela tudi h\xc4\x8derko Marcelle, ki je umrla v svojem drugem letu (1935). O\xc4\x8de tega otroka je bil Louis Dupont. Leta 1951 je do\xc5\xbeivela prometno nesre\xc4\x8do in postala odvisna od morfija. V dvorani Paris Olympia je bila prvi\xc4\x8d dele\xc5\xbena slave in tam je tudi imela nepozabni koncert, le nekaj mesecev pred smrtjo. V za\xc4\x8detku leta 1963 je Edith posnela svojo zadnjo pesem, L'homme de Berlin. _NEWLINE_Ko je dopolnila 47 let, je Edith Piaf umrla za rakom 10. oktobra 1963, dan pred prijateljem Jeanom Cocteaujem. Pokopali so jo na pokopali\xc5\xa1\xc4\x8du Pere Lachaise v Parizu. Na njen pogreb je pri\xc5\xa1lo ve\xc4\x8d kot 40.000 ljudi, stotiso\xc4\x8di pa so \xc5\xbealovali na ulicah Pariza. Charles Aznavour, ki je svojo pevsko kariero za\xc4\x8del v sodelovanju z Edith, se spominja, da je bil \xc4\x8das njenega pogreba edini primer po koncu 2. svetovne vojne, ko je bil na pari\xc5\xa1kih ulicah ves promet zaustavljen. _NEWLINE_\xc5\xa0e danes se je spominjamo kot najve\xc4\x8dje francoske pevke vseh \xc4\x8dasov, njeno \xc5\xbeivljenje pa je bilo polno nasprotij: na eni strani znana pevka, na drugi pa je \xc5\xbeivela tragi\xc4\x8dno osebno \xc5\xbeivljenje, prav tako pa njeni drobni postavi na odru nasprotuje veli\xc4\x8dastna mo\xc4\x8d njenega glasu, s katerim si je zaslu\xc5\xbeila vzdevek Pari\xc5\xa1ki vrab\xc4\x8dek."